‘กรุงไทย’คาดเห็นแผลหนี้เสียต้นปีหน้าแน่
กรุงไทย คาดหนี้เสียจากน้ำท่วมทะลักในไตรมาสแรก สั่งปรับแผนธุรกิจ 2555 รับปัจจัยลบ
29 ต.ค. 2565

กรุงไทย คาดหนี้เสียจากน้ำท่วมทะลักในไตรมาสแรก สั่งปรับแผนธุรกิจ 2555 รับปัจจัยลบ 
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย คาดว่าไตรมาสแรกปีหน้า หนี้ที่ไม่ก่อให้เกิดรายได้ (เอ็นพีแอล) จะเพิ่มขึ้นในลูกค้าทุกกลุ่มที่ได้รับผลกระทบจากน้ำท่วม แต่ธนาคารจะตั้งสำรองหนี้เสียเพิ่มขึ้นหรือไม่นั้น ก็ดูอยู่จากที่ได้สำรองหนี้เสียเป็นปกติไตรมาสละ 1,500 ล้านบาท
นายอภิศักดิ์ กล่าวว่า ขณะนี้ธนาคารอยู่ระหว่างทบทวนแผนธุรกิจในปีหน้า จากเดิมที่วางแผนไว้เสร็จแล้ว เนื่องจากมีปัจจัยลบจากเหตุการณ์น้ำท่วมเกิดขึ้น ในเบื้องต้นคาดว่าสินเชื่อในปีหน้าจะขยายตัว 6-8% หรือ 1.5-2 เท่าของอัตราการขยายตัวเศรษฐกิจที่คาดการณ์ว่าน่าจะขยายตัวได้ 4% 
“ผมคาดว่าไตรมาส 1/2555 คาดว่าสินเชื่อน่าจะเติบโตดี เพราะจะมีสินเชื่อเพื่อใช้ฟื้นฟูกิจการ แต่หลังจากธุรกิจได้เงินเคลมประกันแล้ว สินเชื่อเหล่านี้น่าจะหมดไป แต่ความต้องการสินเชื่อขึ้นอยู่กับพื้นฐานเศรษฐกิจ แบงก์ก็ต้องปรับพอร์ตไปเน้นสินเชื่อที่มีผลตอบแทนที่สูงขึ้น” นายอภิศักดิ์ กล่าว
อย่างไรก็ดี ในปีนี้สินเชื่อของธนาคารน่าจะเติบโตได้ 10% จากที่ตั้งเป้าหมายไว้ 7% แม้ว่าช่วงไตรมาส 3/2554 สินเชื่อจะลดลง เนื่องจากภาครัฐชำระคืนหนี้ แต่ไตรมาส 4/2554 สินเชื่อมีแนวโน้มขยายตัวเป็นปกติ โครงการลงทุนขนาดใหญ่ยังเบิกใช้วงเงินตามแผน
นายอภิศักดิ์ กล่าวว่า แม้ปีหน้าจะมีการฟื้นฟูกู้เงินเพิ่ม แต่บางส่วนก็ฟื้นฟูไม่ได้ ปัจจัยน้ำท่วมจึงเป็นปัจจัยลบที่สำคัญ
ด้านสถานการณ์ดอกเบี้ยนั้น ขณะนี้ได้ผ่านจุดสูงสุดไปแล้ว ดอกเบี้ยนโยบายขณะนี้เริ่มทรงและลง แต่ดอกเบี้ยของธนาคารพาณิชย์นั้นจะพิจารณาจากสภาพคล่องเป็นหลัก ปัจจุบันสภาพคล่องในระบบยังมีอยู่ 1.4 ล้านล้านบาท ลดลงจากช่วงที่เคยสูงสุด 2 ล้านล้านบาท